Александр ЩЕГЛОВ

ТЕЛЕФОН

Налксема

НАЛКСИЦЯТНЕ:

К у р н и к о в –– велень магазинэнь прявт, 50 иесэ.
О з я с к и н –– пенсионер, 62 иесэ.
Т е л е ф о н –– 65 иесэ сырькай.
К а т я –– Курниковонь низэ, 40 иесэ.
Р а м и ц я т.

Цяр обед. Пси.
Седе экше таркасо, крыльця лангсо, конань велькссэ сёрмадозь «Салма велень магазин», ашти озадо магазинэнь прявтось Курников. Вакссонзо костылезэ. Сивезэ юксезь келес, ожанзо илештязь. Нузякссто велявтни кодамо-бути книгань лопат. Ансяк ловномась, кода неяви, а моли истямо пси шкасто. 
Сон кепедьсы книганть прянзо вельксэс ды карми ванномо, козонь сонзэ путомс. Те шкастонть удалонзо сы Озяскин ды сайсы книганть.

О з я с к и н. Э-э-э… Мон умок вешнян те штуканть. Ванта, косо сон! 
К у р н и к о в (ванкшны пертьпельга). Кие –– «сон»?
О з я с к и н. Кинь ваннат? Мон книгадонть кортан.
К у р н и к о в. А-а… Мон арсинь…
О з я с к и н. Тон яла арсят. Чей сельпонь прявт ули. Кадык сон тонь кисэ арсияк. 
К у р н и к о в. Ха! Сонзэ арсема лангс кемемс –– васов пачкодят. Кода икеле кортыльть, натой Колымавгак. Истя вана.
О з я с к и н. Мендят, кум. Тонь магазинстэнть истя мезень кис Колымав мик пачкодеме сыргсят? Тов кись тонь весе миемапельтнеде питней.
К у р н и к о в. Ды тов усктадызь, кода кортыть, казённой счётс.
О з я с к и н (пекень кундазь раки). Вай, кулан-ёман!
К у р н и к о в. Мезе цяхат, прок апак кильдтне айгор?
О з я с к и н (кодаяк а оймави пейдемадонть). Тесэ сеякскак паразеват. Монь койсэ, ульть куш кодамо а ванькс кедь, ялатеке (невти кенкшенть пелев) а пурнат зняро ярмакт, конатнень кисэ пекставлидизь.
К у р н и к о в. Тон мекс истя беряньстэ арсят монь лавканть эйстэ?
О з я с к и н. Ды мезе иля веше –– тонь яла арась. Чеертнеяк вачопекеде оргодсть тестэ Даря бабанень.
К у р н и к о в. Те виде, кум, кувака пулотне кадымизь. Ансяк мекс? А содат. Тунь аволь чаво пекеде.
О з я с к и н. Эно, нать, паро эрямодо?
К у р н и к о в. Нама, аволь паро эрямодо. Эрямось сынст, видеяк,  кармакшнось улеме, кода кортыть, виде-паро адокс.
О з я с к и н. Те истя мезень эрямо?
К у р н и к о в. Тон кунсолок. Муинь, кум, вейке тикше. Куш кемть, куш иля: ансяк весть никстить кшна пилетне, сеске прок кумуха карми чавомост. Чиить, пулосткак стявтсызь. Ну, Даря бабань кудось васенцекс понги кист лангсо. Тозонь оймитькак.
О з я с к и н. Судямо мартот сыргси бабась. Весе ярсамопелень таштавксонзо истожизь.
К у р н и к о в. А карми. Мон тензэ максан самай те тикшеденть. Чеертне уракадыть Телефононь юртонтень.
О з я с к и н. Телефононь?
К у р н и к о в. Ков эно? Даря бабадо мейле сонзэ кудось. 
О з я с к и н. Ёмат, кум. Сонзэ эль а содасак?
К у р н и к о в. Содаса, секс самай истя теянгак. Куш сон роднякс тень сави, ялатеке кежсэ лакан лангозонзо. Чинек-венек арсян, кода… ну, седе культурнасто скирдамс сонзэ. Ансяк те скирдамонть эйстэ калмос мадемс вайкстневель.
О з я с к и н. Оно кодат кежть кирдят лангозонзо. Ды арази родня марто истя тейнить?
К у р н и к о в. Сатотсть монь пряс неть роднятне. Вейкесь, Телефон, велень келес срами эйсэнь, омбоцесь кудосо верем пиди…
О з я с к и н. Те кода истя?
К у р н и к о в. Ды кода… Пры таркас, мезеяк а теи. Кеменксть усксия больницяв, кодамояк орма врачтне а муить…
О з я с к и н. Ялатеке ашти таркасо?
К у р н и к о в. Меринь эдь, верем пидизе. Лужали, куш мезть тейнек мартонзо. А пиди-пани, а муськи, а кудо шли. Несак, панар сивемгак весе кивиясь. Те, кум, арази ни марто эрицянь панар?
О з я с к и н. Стака, нама. Паряк, седе содыця врачнень невтемаль?
К у р н и к о в. Мезекс сонзэ невтнемс? Мон кеман сеть врачтненень, конат уш ванкшнызь. Алкуксонь сэредицянть аволь врачкак содасы. Тень жо рунгозо терьгев, нолдык чумом, кум, прок од эльдень…
О з я с к и н. Сестэ, улема, ярсы?
К у р н и к о в. У-у, иля кортаяк. Улкоть модамарть государствав миинь. Тонсь содат, монь вейке пильгенть марто ламо а теят. Савсь тердемс лездыцят. Ансяк озынек ярсамо, сась машина. Чарькодеви, кадынек, кода кортыть, трапезанок. Туинек модамарень пештямо. Зярдо велявтынек мекев, саразонть ловажинензэяк уш весе потсезельть…
О з я с к и н. Ськамонзо сэвизе?
К у р н и к о в. Бути серягатне тензэ лездасть. Ды теяк а весе. Монь благоверноесь аштесь тарканзо лангсо ды риксэ авардсь. Мезе, мерян, Катя, сывелесь аламоль? Мезень, келя аламоль, сон монень тунь а моли…
О з я с к и н (пейди). Тевть…
К у р н и к о в. Понгинь апонгомас…
О з я с к и н. Жаль тень маряват, кум, ды мезе ней теят. Чумось ансяк тонсь. Эрявсь теть сыре прясот те манашканть лангс урьвакстомс. Теке а содылик сонзэ.
К у р н и к о в. Те истя, ды… Пек уш мольсь кулозь монь нинть ёнов. Арсинь, седеезэяк истямо…
О з я с к и н. А од нинть патянзо лангс мезень кеж кирдят?
К у р н и к о в. Кеж? Те валось вельть уш лавшо се апаронть коряс, конань тень Телефон теизе. Сон эдь кодамо: мари мезеяк почт пульнешка, путсы кель пезэнзэ, ёзасы-тейсы, начтсы-костясы, ды вант уш –– пондошка «келя» лиси. 
О з я с к и н. Интересна, кодамо «келя» тонь эйстэ нолдась?
К у р н и к о в. Лавги помела кельсэнзэ, прок мон (сювордасы мокшнанзо) чиньжарамонь оенть ведь марто човорян…
О з я с к и н. Оно кода мик…
К у р н и к о в. О! Те оштё мезе!.. (Кедензэ путсы конязонзо, карми ков-бути ваномо.)
О з я с к и н. Тон мезе?
К у р н и к о в. Ледстинек лемензэ эсь прязонок… Оно, сонсь Телефон сы.
О з я с к и н (сти). Ну, мон эно туян…
К у р н и к о в. Илямак кадо ськамон, кум.
О з я с к и н. Тынь роднят-раськеть, эсь юткованк вал мутадо.
К у р н и к о в. Энялдан икелеть, иля туе. Эсь прям кисэ а отвечан… 

Озяскин кадови. Сы Телефон, моли репродуктор марто палманенть ваксс, аравтсы кедензэ пилезэнзэ ды зярсыя кунсолы. Мейле аволды кедьсэнзэ ды сырги крыльцянть ёнов.

Т е л е ф о н. Арась, а сень кортыть. Тунь а сень.
О з я с к и н. Кода истят а сень? Истяшка завод нолдасть…
Т е л е ф о н. Мон арази тонь марто кортан? Пандыть теть, велень букантень, пенсия, –– мезе теть оштё эряви? Кеверькшнек ды кеверькшнек каштомлангсо.
О з я с к и н (сти, келемтьсынзе кедензэ Курниковонь икеле). Видеть корты тонь роднясь, кум. Сави туемс кеверькшнеме… Арсян, тынк валонк ладить… (Туи.)
Т е л е ф о н (грози мельганзо сурсо). Ужо, мон тонь эйс пачкодян! (Эстензэ.) Кортыть, пенсиязо, келя, теня…
К у р н и к о в. Московоськак теть эзь савто?
Т е л е ф о н. Кодамо Москов?
К у р н и к о в. Радиосонть эдь Москов кортась.
Т е л е ф о н. А-а, тон оно мезде… А содан, кие кортась, ансяк валонзо а сеть. Арась, а сеть.
К у р н и к о в. Кодат эно тонеть эрявить? Эсеть кондят?
Т е л е ф о н. Кодат истят  «эсеть кондят»?
К у р н и к о в. Уш а содасак! Гуень сельгевкст!
Т е л е ф о н. Маштомак –– мезеяк а чарькодян.
К у р н и к о в. Вай, чарькодят! Ансяк видькстамс теть стака. Те тон рудазсо пацькат монь ванькс лемем, ведун баба!
Т е л е ф о н. Тагояк а чарькодян.
К у р н и к о в. Оенть коряс кие раужо кулянть нолдызе?
Т е л е ф о н (прок кеци). А-а, оенть коряс?.. Те мон, раськинем.

Курников сайсы костылензэ, арси стямс. Телефон тень чарькодьсы эсь койсэнзэ, од ломанькс бойкасто кирнявты ве ёнов. 

К у р н и к о в. Мезе кирнявтнят, теке сыре сея?
Т е л е ф о н. Кирнявтаткак. Сон тонь (невти костыленть лангс), неяви, кшнинь.
К у р н и к о в. Иля пеле, тонь эйс эсь кедтнень рудазкавтомо а карман. Ансяк ёвтык монень, ведун баба, човоряви эли а човоряви чиньжарамонь оесь ведь марто?
Т е л е ф о н. А содан, ойминем, а содан… Човоряви сон тосо эли а човоряви, ансяк оесь тень марявсь вецана.
К у р н и к о в. Вереть вецакадовольгак.
Т е л е ф о н. Вересь монь паро, а пеняцян. Улкоть минек медичкась натой мерсь: донорокс, келя, Пелагея Ильинична, маштовтадо. Кода арсят, те сон апак пеедькшне кортась, а?
К у р н и к о в. Мезень пеедькшнемат. Ветеринарной больницяс, паряк, маштовияк тонь вересь.
Т е л е ф о н. Вет… ветнар… Кодат стакат лемтне ней тусть, апак ярса а ёвтавитькак. Значит, сётыки больницяс… А тонь шумбрачись кодамо, седейнем? 
К у р н и к о в. Овтонь. Монь шумбрачисэнть ансяк зыянонь кандыця ломанень ирдезт яжамс.
Т е л е ф о н. А? Кода? Паро эно, коли истя. Ванстонзат Пазось… Кедьсэнь удось кумам, кона эри Пенгилейсэ. Вай, мезть сон ёвтнесь…
К у р н и к о в. Ды мезть истя ёвтнесь?
Т е л е ф о н. Цёразо, келя, туркань границя лангсо служи…
К у р н и к о в. Ды мезе мейле? Тосо ламонь цёраст служить.
Т е л е ф о н. Ды тон вал тень а максат ёвтамс.
К у р н и к о в. Кортак, кортак.
Т е л е ф о н. Туркатне, келя, теня… Чарькодить?
К у р н и к о в. Угу, кода эно. Туркатне истят, сынь, секень вант, шлёпаетядызьгак. Тон седе парсте ванстт озамо тарканть.
Т е л е ф о н. Монень ванстомс?
К у р н и к о в. Кинень эно? Тонеть ды куматень. Уш кавоненк эрявтадо парямс.
Т е л е ф о н. Тон, кромой бес, пейдят монь лангсо?
К у р н и к о в. Мезеньгак пейдема арась, седейга кортан. (Тердьсы сурсонзо седе малав.) Мезе, алкукскак, бути туркатне, теня… Тонь эдь, пайстомо бабине, бомбоубежищаткак арась.
Т е л е ф о н. Мезем-мезем?
К у р н и к о в. Истямо таркат, козонь кекшевлить бомбадо.
Т е л е ф о н. Мезекс монень бомбадо кекшнемс?
К у р н и к о в. Кодамат эдь тон… Прок угол экшстэ чаво мешоксо риштязят. Тонсь ансяк кортыть: туркатне, теня… Бахадить прязот бомба –– начко таркине эйстэть а кадови.
Т е л е ф о н. Пазось мартот, мезть кортат? Мон чей аволь кодамояк таракан.
К у р н и к о в (ве ёнов). Аштек, а те оштё карми улеме. Мон теть ледстяса оенть.
Т е л е ф о н. Мезе ськамот моткодят, прок велева яксиця Эвсей?
К у р н и к о в. Тынк марто моткодемеяк кармат…
Т е л е ф о н. Те истя кие марто?
К у р н и к о в. Кавто истят ломантнеде велесэнть –– тон ды сазорот, кона, кода кортыть, кодамо-бути грехень кис сатотсь монень никс.
Т е л е ф о н. Ах, те тон минденек истя кортат?
К у р н и к о в. Киде эно, тынденк башка? Сюлмамстадо кавоненк пильгеде пильгс ды каямстадо пирявксонь трокс, –– вейкеськак эйстэнк аволь увтя.
Т е л е ф о н (кирнявты ве ёнов, кедензэ нежедьсынзе карксамозонзо). Вай, авакай-корьмакай! Ды кода, назола, велявтовсь келеть? Монь сазорось ломанькс теинзить! Тынк род-племасо истямо ломаньгак арасель.
К у р н и к о в. Пазось, кода кортыть, ванстась эйсэнек: истямо, видеяк, арасель.
Т е л е ф о н. Нейке жо пачтясынь валот Катянень!
К у р н и к о в (ванны пертьпельга). Жаль, косояк маласо арась машина. Лездавлинь теть седе курок пачкодемс монь питневтеме нинтень.
Т е л е ф о н. Нарьгак, нарьгак… Минь тень кисэ ёвтасынек теть эсь сюконок!
К у р н и к о в. Костылемгак натой сорнозевсь…
Т е л е ф о н. Содак: зярс кармат тесэ важодеме, вестькак лавкань поровтонть трокс а эскельдян!
К у р н и к о в. Э-э-э, те уш алкукс истя?
Т е л е ф о н. Юргозь-вешкезь туезат лавкат марто!
К у р н и к о в. Те вана кель! Сон тонь, мон арсян, мекевланг поводезь: корёнозо ушов.
Т е л е ф о н. Монь келесь, тонеть а мезть тень кисэ пеке сэредстемс!
К у р н и к о в. Саты… Мезть стяко пиксят. Куш моньгак, магазинэнтькак нолдамизь юргозь-вешкезь, ялатеке тон те магазинтэменть а эряват. Покордат эйсэнь кода понгсь, монень ялатеке жаль маряват: кода а кода –– родня… Видькстак тень: салонь запасот ули?
Т е л е ф о н (абунгадозь ваны Курниковонь лангс, аламонь-аламонь мекев моли ваксозонзо).
К у р н и к о в. Ули, кевкстнян, запасот?
Т е л е ф о н. Мень запаст, сельведнем. Кулозан –– салдырьксэс путомс а мезе, паморькске косояк арась.
К у р н и к о в. Мешокот улить?
Т е л е ф о н. Мешоктне муевить.
К у р н и к о в. Кандт зяро улить.
Т е л е ф о н. Вай, сюкпря, сяткинем. (Истяк вайкстнезь туияк.)
К у р н и к о в (ёзы кедензэ). Понгсь лаужа келесь!

Сы Озяскин.

О з я с к и н. Тон мезнень истя кецнят?
К у р н и к о в. Окойники, кум, понгсь ульмазон Телефон.
О з я с к и н. Те кода истя?
К у р н и к о в. Тюк тень сась салонть марто, а ков теемс. Кенкштнеяк парсте а панжтневить. Телефононь весе мешоконзо пештясынь.
О з я с к и н. Сон теть а пек покш тарка чамды.
К у р н и к о в. Зяро илязо уле. Ломантнень икеле пейдема таркакс тейса.
О з я с к и н. Вант, кода весе те эсеть каршо аволь велявто.
К у р н и к о в. А велявты. Мон тактиканть парсте арсия. Ледстнят, кода кортыль фронтсо Добычин полковникесь: «Немецесь цирьк а кенери мереме, кода кирьганзо лепштяса».
О з я с к и н. Э-э-э, кум, се эдь немець, те –– Телефон. Вант, седе састо…

Чиезь сы Катя. Кедь ланганзо каязь зярыя мешокт.

К а т я. Сега, кода теть а визькс?
К у р н и к о в. Визькс, Катя, пек визькс. Неят, кода якстерьгадынь. Магазинэсь, секень вант, кирвази эйстэнь.
К а т я. Мон аволь пеедькшнеме тей сынь.
К у р н и к о в. Монгак а пеедькшнян. Азё мешокот максыть патятень, сонзэ, келя, аламо. Эстенек мон машинасо салонть ускса.
К а т я. Вант, салтомо илямак кадо.
К у р н и к о в. Весе карми улеме ладс.

Катя туи.

О з я с к и н. Вай, а сень, маряви тень, теят, кум.
К у р н и к о в. Зярдо уш кенерсь ёвтамо те Телефонось монь нинтень?
О з я с к и н. Кода неяви, а стяко кандтни Телефон лементь.
К у р н и к о в. Да уш, тень коряс кодаткак кавтолдомат арасть. Неик, кода чияк тонь лангс каявсь!
О з я с к и н. Иля кортаяк… Ламонь верь сон колы.
К у р н и к о в. А кувать тензэ кадовсь сельгесэ пургсемс. Мон канжамонзо киртясынь. Пекстасы туворонзо. Кудосто лисемс тензэ визькс карми улеме.

Малазост сы Телефон.

Т е л е ф о н. Сюкпря теть, малавикскем.
К у р н и к о в. А мезень кис. Весе мешокот пештить?
Т е л е ф о н. Весе, Катяяк, сюк тензэ, кандсь.
К у р н и к о в. Лия кедьгеть кодамояк арась?
Т е л е ф о н. Кодат монь кедьгеть.
К у р н и к о в. Стойкат арасть?
Т е л е ф о н. Улить, нама, ды сынст эйсэ куярт ды капстат. Сынь монь сёксестэ сёксес сатныть.
К у р н и к о в. Валыть! Весе стойкатнень пештить салдо!

Магазинэнть удалдо маряви шалт.

Те мезе тосо?
Т е л е ф о н. Те ломанть састь сал мельга.
К у р н и к о в. Кодат ломанть? Кода сал мельга?
Т е л е ф о н. Пелевелесь тесэ.
К у р н и к о в. Те мезе истя? Те тон помела кельсэть стявтык весе веленть?
Т е л е ф о н. Сёпомояк а карман –– мон. Монь колмо максозь тейтерень, колмо саезь урьван. Пелевелесь родням. Кода эсь раськенсетненень а ёвтат?
К у р н и к о в. Ох, авакай!.. (Венстьсы кедензэ костыль мельга.)

Телефон тень чарькодьсы эсензэ ладсо, ношксты сценанть лангсто.
О з я с к и н. Меринь, те Телефононть марто парс а пачкодят. Кармить ней кортамо, микшницясь эрьва кодат кулят нолдтни велеванть, буто сал а карми улеме…
К у р н и к о в. Ужо, ужо… Эли уш эсень тактикам монь каршо тусь? Истя а кода лисемс, весе парсте арсезель… Да, вана мезе, кум: саитькак ключтнень (венсти Озяскиннэнь вейс сюлмазь зярыя панжомат), панжик складонть ды невтик ломантненень салонть.
О з я с к и н. Те вана тев. (Сайсынзе панжоматнень, туи.)

Аламос аштезь шалтось седеяк виензы. Мейле сценанть лангс лисить зярыя рамицят.

1-ц е  р а м и ц я с ь. Прок превстэ весе лисинек… Эрявсь кемемс Телефоннэнь…
2-ц е  р а м и ц я с ь. Уш нолдык чумонок, Курников ялгай. Те карми улеме Телефононь меельце кулязо, конас минь кеминек.
К у р н и к о в. Косо сонсь Телефон?
1-ц е  р а м и ц я с ь. Прок чавозь киска, напустясь кудов.
2-ц е  р а м и ц я с ь. Ней ломань юткс лисемскак тензэ визькс карми улеме.
К у р н и к о в (кончты Озяскиннэнь). Ну, мезть мон кортынь?
О з я с к и н. Тактикат виде ульнесь.
К у р н и к о в (рамицятненень). Мезе, салонь рамамо карматадо?
З я р ы я  в а й г е л ь т ь. Коли уш сынек, чавонь кедть а тутано, зярояк рамама.
К у р н и к о в. Истя, идемизь, складскак кодаяк а соваван. Ды тагояк алтынь ускомс.
1-ц е  р а м и ц я с ь. Ну и Телефон!
2-ц е  р а м и ц я с ь. Судямс сонзэ истят кулятнень кис!   
Шаршавось новоли